กรมควบคุมโรค เตือนประชาชนระวังโรคเมลิออยด์ พบมากช่วงฤดูฝน
นายแพทย์โอภาส การย์กวินพงศ์ อธิบดีกรมควบคุมโรค เปิดเผยเกี่ยวกับโรคที่เกิดในช่วงฤดูฝนว่า โรคที่กรมควบคุมโรคให้ความสำคัญและเฝ้าระวังอย่างต่อเนื่องคือ โรคเมลิออยด์หรือที่ชาวบ้านเรียกว่าโรคไข้ดิน เป็นโรคที่เกิดจากเชื้อแบคทีเรีย ที่อยู่ในดินและในน้ำ เข้าสู่ร่างกายคนเราได้ 3 ทางคือ ทางบาดแผลที่ผิวหนัง การดื่มน้ำหรือกินอาหารที่ปนเปื้อนเชื้อเข้าไป และการสูดหายใจเอาฝุ่นจากดินที่มีเชื้อเจือปนอยู่เข้าไป หลังติดเชื้อประมาณ 1-21 วัน จะมีอาการเจ็บป่วย แต่บางรายอาจนานเป็นปีขึ้นอยู่กับปริมาณเชื้อที่ได้รับและภูมิต้านทานของแต่ละคน อาการของโรคนี้ไม่มีลักษณะเฉพาะ จะมีความหลากหลายคล้ายโรคติดเชื้ออื่นๆ หลายโรค เช่น มีไข้สูง มีฝีที่ผิวหนัง มีอาการทางระบบทางเดินหายใจ บางรายพบอาการทางระบบประสาทร่วมด้วย อาจติดเชื้อเฉพาะที่หรือติดเชื้อแล้วแพร่กระจายทั่วทุกอวัยวะก็ได้ ส่วนใหญ่มักจะเริ่มจากอาการไข้เป็นหลัก จึงทำให้วินิจฉัยโรคได้ยาก ต้องอาศัยการตรวจเพาะเชื้อทางห้องปฏิบัติการเป็นหลัก เพื่อใช้ประกอบการตรวจวินิจฉัยและรักษา จากการเฝ้าระวังสถานการณ์ในปีนี้ ตั้งแต่วันที่ 1 มกราคม -18 สิงหาคม 2564 พบผู้ป่วยโรคเมลิออยด์ 1,426 ราย เสียชีวิต 1 ราย พบมากที่สุด คืออายุ 55-64 ปี พบในกลุ่มอาชีพเกษตรกรมากที่สุด ส่วนพื้นที่ที่พบผู้ป่วยมากสุกคือภาคตะวันออกเฉียงเหนือ รองลงมาคือภาคเหนือ ภาคกลางและภาคใต้ สำหรับกลุ่มเสี่ยงป่วย ได้แก่ ผู้ที่ประกอบอาชีพเกษตรกร ซึ่งต้องสัมผัสกับดินและน้ำโดยตรงหรือสัมผัสสัตว์เลี้ยงที่มีเชื้อโรคนี้อยู่ในร่างกาย เช่น แมว สุนัข หมู ม้า วัว ควาย แกะ หรือแพะ ผู้ที่มีบาดแผลที่เท้า ผู้ที่เป็นโรคเบาหวาน ผู้ป่วยโรคไตวายเรื้อรังและคนสูบบุหรี่จัดหรือติดเหล้า แนะผู้ที่มีบาดแผลให้หลีกเลี่ยงการเดินลุยน้ำย่ำโคลน หรือสัมผัสดินและน้ำโดยตรง หากจำเป็นขอให้สวมรองเท้าบู๊ท ถุงมือยาง กางเกงขายาวหรือชุดลุยน้ำและรีบทำความสะอาดร่างกายด้วยน้ำสะอาดและสบู่ คาดว่าในช่วงฤดูฝนนี้จะมีโอกาสพบผู้ป่วยโรคเมลิออยด์เพิ่มขึ้น จึงมอบหมายกองโรคติดต่อทั่วไป จัดทำคู่มือโรคเมลิออยด์ เป็นแนวทางสำหรับแพทย์ประกอบการตรวจวินิจฉัยและรักษาผู้ป่วยกลุ่มนี้โดยเฉพาะ ขณะนี้โรคเมลิออยด์มียาปฏิชีวนะรักษาหายขาด สามารถรักษาในโรงพยาบาลทั่วประเทศ ซึ่งผู้ป่วยต้องกินให้ครบชุด ใช้เวลาประมาณ 20 สัปดาห์